Il- Gens Illum 14 ta' Awwissu 2010 Ftit tal- ġranet ilu kelli l- opportunità nipparteċipa fil- ħames konferenza annwali tal- Green Economics Institute , li saret fl- Università ta' Oxford , fl- Ingilterra . Din kienet it- tieni darba li pparteċipajt f' konferenza ta' dan l- Istitut , li jien membru tiegħu . Fih ipparteċipaw akkademiċi , studenti , attivisti u politiċi minn bosta pajjiżi madwar id- dinja . Aħna qsamna l- interess komuni li l- ekonomija għandha tkun xi ħaġa progressiva , għan- nies u speċi tad- dinja kollha , bil- għan li jkun hemm ġustizzja ekoloġika u soċjali u sostenibilità . Fil- konferenza kien hemm diversità sħiħa ta' preżentazzjonijiet . Minn dawk li juru l- benefiċċji tal- enerġija alternattiva u rinnovabbli , għal dawk li juru li ġustizzja soċjali u ġustizzja ambjentali huma relatati – per eżempju f' dak li għandu x' jaqsam ma' kundizzjonijiet tajbin fuq il- post tax- xogħol , ugwaljanza bejn is- sessi , u eżempji oħra . Kien hemm min tkellem dwar proġetti fejn komunitajiet lokali pparteċipaw fis- sħiħ għal politika ambjentali , per eżempju fl- immaniġġjar tal- iskart . Kelliema oħrajn qablu l- qagħda ambjentali ta' pajjiżi differenti , fejn jidher biċ- ċar li fuq livell globali hemm problemi kbar li ġejjin minn sistema kapitalista bbażata fuq konsum sfrenat – liema sistema qed twassal għall- qirda ambjentali , inugwaljanzi soċjali , telfien ta' biodiversità u tibdil fil- klima . Fil- każ tiegħi , jien ippreżentajt riċerka li qiegħed nagħmel dwar l- għaqdiet non - governattivi tal- ambjent f' Malta . Tkellimt dwar l- impatt tad- dħul ta' Malta fl- Unjoni Ewropea fuq il- mod kif jagħmlu pressjoni dawn l- għaqdiet . Din ir- riċerka tifforma parti mit- teżi li qiegħed nagħmel bil- għan li nġib dottorat fis- Soċjoloġija . Fil- preżentazzjoni tiegħi , argumentajt li d- dħul ta' Malta fl- UE għenet biex jissaħħu l- għaqdiet tal- ambjent . Dan seħħ minħabba fatturi bħall- politika u tibdil fil- liġijiet li Malta kellha tadotta permezz ta' sħubija fl- UE . Dan qiegħed iwassal biex bosta għaqdiet qed jiġu istituzzjonalizzati permezz tal- parteċipazzjoni tagħhom fir- riformi ambjentali , u b' hekk jibbenefikaw minn iktar konsultazzjoni , fondi u riżorsi fost oħrajn . L- istess għaqdiet qed ikollhom iktar opportunità li jagħmlu pressjoni fi ħdan l- istituzzjonijiet tal- UE . Iżda jeżistu fatturi oħrajn li jxekklu s- saħħa tal- għaqdiet , fosthom l- ideoloġija neo - liberali , pressjoni ekonomika u pressjoni minn gruppi oħrajn fi ħdan is- soċjetà . Ir- riċerka tiegħi wriet ukoll li mhux l- għaqdiet kollha ġew affettwati bl- istess mod . Dawk li jiffukaw fuq il- konservazzjoni tal- ambjent ibbenefikaw l- iktar , u dawk li għandhom viżjoni ta' żvilupp sostenibbli bbenefikaw kważi daqshom . Minn naħa l- oħra , l- għaqdiet radikali u dawk li jiffukaw fuq kwistjonijiet lokali ġew affettwati b' mod ambivalenti – jiġifieri b' taħlita ta' effetti pożittivi u negattivi . Nuri wkoll li l- għaqdiet li jridu l- ikbar bidliet soċjali , li jiffukaw f' oqsma mhux koperti mill- leġiżlazzjoni tal- UE , li huma l- iktar viċin l- Alternattiva Demokratika u li huma l- inqas viċin l- istat Malti u l- istituzzjonijiet Ewropej , huma l- inqas għaqdiet li bbenefikaw mis- sħubija ta' Malta fl- UE . Għalhekk , hemm ' tensjoni kreattiva' bejn l- għaqdiet tal- ambjent , fost l- affarijiet komuni u differenti li hemm bejniethom . Fir- riċerka tiegħi nagħti interpretazzjoni tiegħi ta' dan kollu , fejn fuq kollox nargumenta li l- qagħda prekarja tal- ambjent Malti juri li t- tisħiħ tal- għaqdiet tal- ambjent mhux bilfors qed iwassal għal titjib sostanzjali fl- ambjent Malti , minkejja x- xogħol kbir u siewi li qed jagħmlu l- għaqdiet . Għax ħa ngħiduha kif inhi , jeħtieġu bidliet radikali jekk għandna ntejbu s- sitwazzjoni ambjentali … . Iktar tagħrif dwar il- konferenza tista' tinkiseb minn fuq :